তরুণ সাহিত্য

তরুণ সাহিত্য একটি অনলাইন সাহিত্য ম্যাগাজিন।

রাজশাহী থেকে এটি প্রকাশিত হয়ে থাকে।

তরুণ সাহিত্যে বিশেষ সংখ্যায় আমার উইপোকার ঢিবি কবিতাটি প্রকাশ পায়।

…

**উইপোকার ঢিবি
কমল কুজুর**

বারবার ফিরে আসে বিষণ্ণ মেঘ

সমস্ত আকাশ কালো করে

রাখে আমার সমস্ত সত্ত্বায়,

কি এক নিদারুণ নির্দয়তায়

নির্মোহ চেতনার পরতে পরতে

জমে থাকা ধুলো , জমাট করে তোলে

আরো হৃদয়ের গহীন আঁধার ।

মহাশুণ্যের অতল গহ্বরে যায়

হারিয়ে অনায়াসে -

সময়ের ব্যাকুলতা যত,

রুগ্ন ভঙ্গুর হাড় পাঁজরার দূর্নিবার কষাঘাতে

ক্রমেই লুপ্ত হয় ঊষার স্বপন অবিরত।

দিনান্তে ক্ষুধা নিবৃত্তির প্রাণান্তকর প্রচেষ্টায়

দ্বিধান্বিত তাই এই বেঁচে থাকা।

শেষ পর্যন্ত গুবরে পোকাই আসে ফিরে

পৃথিবীর প’রে, ক্ষণকালের উদ্দেশ্যহীন

জীবনযাপনে ঋণী করে তোলে আমায়।

আর সুখের পায়রা না হয়

আকাশেই বেড়াক উড়ে -

জন্ম থেকে জন্মান্তরে।

…

কমল কুজুর

সহকারী শিক্ষক

বাংলাহিলি সরকারি বালিকা উচ্চ বিদ্যালয়

হাকিমপুর, দিনাজপুর।